NANG ngarannya manuntun pelem, paling katuju Idrak---ngaran karangan panulis wara. Pokoknya bila inya ada waktu sanggang wan kada pati ada gawian, pasti sudah Idrak batajak di muka TV. Jadi mun handak mancari Idrak kada ngalih bila inya kada ada di meja bagawinya.
Gara-gara Idrak katuju manuntun pelem, supaya gawiannya kada taganggu, makanya pambakal kampung, bosnya bagawi, mamindah TV di ruangan Idrak. Tapi ngarannya Idrak, tatap haja mancari cara supaya kawa manuntun TV.
Malah saking katujunya, Idrak sampai mambawa kaset DVD tumatan rumah. Imbah itu hanyar disatilnya di kantur. Harian itu Idrak rihatan kada pati ada gawian, jadi badadas ai Idrak mambuka tasnya gasan maambil kaset pelem bakalahi. Kabujuran Idrak hanyar manukar kaset pelem hanyar.
Rihatan Idrak cangang di hadapan TV, datang pambakal kampung. “Bah pelem nang ikam tonton ni sudah suah unda tonton,” jar pambakal.
“Unda tahu banar, ini rihatan adegan mandi kalo. Kaina babini nang mandi ni batilanjang, sabukuan awaknya talihat,” jar pambakal pulang.
Mandangar nang kaya itu, cangang ai Idrak. Inya panasaran wan nang dipadahi pambakal. Kabujuran adegan mandinya lawas, jadinya asa panasaran ai Idrak. saking panasarannya, pas adegan mandi di pelem itu dilambati Idrak pakai remot.
“Bah mananya ujar pambakal kaina babininya mandi batilanjang, sudah parak habis pelemnya kada ada jua,” Idrak garunum-garunum sorangan.
Kabujuran pambakal liwat “Bah lah ikam ni Drak, hakun haja unda dustai. Pantas haja pina kada bakijip mata maniring TV, dasar jua ikam,” pambakal mamadahi. Mandangar nang kaya itu asa susupanan sorang Idrak dapatnya. (rin)
bjn_Latn bjn_Latn bjn_Latn bjn_Latn bjn_Latn bjn_Latn bjn_Latn bjn_Latn